Ardu Treinbuk

Ardu Treinbuk (22. detsember 1935 Rägavere vald, Virumaa – 10. august 2012 Narva) oli eesti kabetaja.

Ta õppis aastatel 1943–1945 ta Rägavere algkoolis, seejärel Rakvere Õpetajate Seminari harjutuskoolis, mille lõpetas 1950. aastal. 1954. aastal lõpetas ta Rakvere 1. Keskkooli. Samal aastal asus ta õppima Eesti Põllumajanduse Akadeemia metsandusteaduskonda metsatööstuse erialale. 1956. aastal jätkas õpinguid Jelgavas Läti Põllumajanduse Akadeemias, lõpetas 1960. aastal mööblitööstuse insenerina. 

Pärast seda töötas ta 37 aastat Narva mööblikombinaadis algul tehnoloogina, hiljem peadirektori asetäitjana.Ando Leps. Kahekordne maailmameister kirikabes Ardu Treinbuk. Virumaa Teataja, 20. september 2012

Eesti meistrivõistlustel kirikabes võitis ta aastatel 1980–2011 (eri mänguviisides) 6 kuld-, 3 hõbe- ja 4 pronksmedalit.ESBL sporditulemused. Ardu Treinbuk NSV Liidu meistrivõistlustel kirikabes võitis 1978. aastal pronksmedali. 1998. aastal tuli ta esimestel kirikabe (Brasiilia kabe) maailmameistrivõistlustel maailmameistriks, 2000. aastal võitis hõbeda ja 2004. aastal tuli teist korda maailmameistriks. Ta oli 2001. aastast rahvusvaheline suurmeister kirikabes. 

Eesti meeste meistrivõistlustel Vene kabes võitis ta 1997. aastal pronksi, lisaks võitis 1999. aastal pronksi ja 2000. aastal kulla Vene kabe kiirkabes. Eesti meistrivõistlustel Brasiilia kabes võitis ta 2007. aastal pronks- ja 2010. aastal kuldmedali.Eesti spordi biograafiline leksikon. Ardu Treinbuk

Viited

 Välislingid 
Ardu Treinbuk Eesti Kabeliidu kodulehel

Kategooria:Eesti kabetajad
Kategooria:Sündinud 1935
Kategooria:Surnud 2012